b'\n_START_ARTICLE_\nRajasthanske brdske utvrde\n_START_SECTION_\nPovijest\n_START_PARAGRAPH_\nNajstariji arheolo\xc5\xa1ki nalazi, iz 5. stolje\xc4\x87a, su otkriveni u utvrdama Chittorgarh i Ranthambore, dok jedna predaja ka\xc5\xbee da je utvrdu Kumbhalgarh izgradio kraljevi\xc4\x87 Jain iz dinastije Maurya u 2. stolje\xc4\x87u pr. Kr. No, pouzdano se zna da je Chitrangad, tako\xc4\x91er vladar iz dinastije Maurya, podigao utvrdu u 7. stolje\xc4\x87u, dok su najstarije zgrade u utvrdama Ranthambore i Gagron iz 12. st. Ranthambore je tada ve\xc4\x87 bio staro jainisti\xc4\x8dko sveti\xc5\xa1te, a Gagron je podigao rad\xc5\xbeputski klan Khinchi Chauhan._NEWLINE_Utvrdu Chittorgarh su u 13. i ranom 14. stolje\xc4\x87u pro\xc5\xa1irili vladari rajputske Guhila dinastije kako bi poslu\xc5\xbeila kao prijestolnica Kraljevstva Mewar. Rathambore je 1301. god. opusto\xc5\xa1io i poru\xc5\xa1io vladar sjevernoinsijskog Hild\xc5\xbeijskog sultanata, Alaudin Hild\xc5\xbei (1296.-1316.). No, nedugo potom osvojio ju je Mewarski kralj Sisodia Rajput. Mewarska dinastija Sisodia je u 14. stolje\xc4\x87u osvojila ve\xc4\x87inu ovih utvrda. U 15. stolje\xc4\x87u su obnovljene i dodatno utvr\xc4\x91ene, osobito Utvrda Chittorgarh za vladavine kralja Rana Kumbha (1433.-1468.) koji je od 1440.-48. dao izgraditi i slavni toranj Vijay Stambh. Isti vladar je podigao i zidine, portale i nekoliko hramova u utvrdi Kumbhalgarh, ali i utvrde Gagron poslije 1439. god. Utvrdu Gagron je osvojio muslimanski general Mahmud Khilji, samo da bi je ubrzo povratio rajputski vladar Sisodije, Rana Sanga, koji ju je dr\xc5\xbeao sve do 1532. god. kada ju osvaja vladar Gujarata i dr\xc5\xbei sljede\xc4\x87ih 30 godina, dok ju naposlijetku nije osvojio mogulski car Akbar 1561. god._NEWLINE_Akbar je nastavio osvajanje rajputskih utvrda, te je 1576. osvojio Chittorgarh, a 1576. god. i Rathambore. Tako\xc4\x91er je nakratko 1578. god. osvojio i Kumbhalgarh, \xc5\xa1to ju ipak \xc4\x8dini najmanje osvojenom rajputskom utvrdom od svih. U to vrijeme je rajputski saveznik mogula, Bharmal iz dinastije Kachchwaha (1547.-74.) zapo\xc4\x8deo graditi utvrdu u Ameru, u blizini dana\xc5\xa1nje prijestolnice Jaipura. Njegovi nasljednici su nastavili ponovno \xc5\xa1iriti rajputsku vlast, a ponajvi\xc5\xa1e Mirza Raja Jai Singh (1622.-67.) kojemu se pripisuje cijeli tlocrt pala\xc4\x8de u Ameru. Mogulski car Jehangir je potpisao sporazum s klanom Sisodia kojima je vratio osvojenu utvrdu Chittorgarh uz uvjet da ih ne obnavljaju i dodatno utvr\xc4\x91uju. Tako su i druge utvrde vra\xc4\x87ene Rajputima, kao mogulskim vazalima, Ranthambore Sawai Madho Singhu (1753.) i Gagron Maharao Bhim Singhu, vladaru Kota iz klana Hada._NEWLINE_Slabljenjem Mogulskog carstva, Rajputi su potpisali sporazum s britanskom Isto\xc4\x8dnom indijskom kompanijom 1818. god. Tada su zapo\xc4\x8deli s obnovom utvrda, osobito u Chittorgarhu i Kumbhalgarhu. Nakon osamostaljenja Indije 1947. god., ove utvrde su pripale saveznoj dr\xc5\xbeavi Rajasthanu koja im je dodijelila status dr\xc5\xbeavnog spomenika iznimnog zna\xc4\x8daja.'